**Ибтикори Дабири кулли СММ “Огоҳсозиҳои бармаҳал барои ҳама” дар Тоҷикистон ифтитоҳ гардид**

**Душанбе, 29 августи соли 2023** – Ибтикори огоҳсозиҳои бармаҳал барои ҳама, ки аз ҷониби Дабири кулли СММ пешниҳод шуда буд, дар Тоҷикистон дар чаҳорчӯби ҷаласаи машваратии дурӯзаи миллӣ, ки бо иштироки сохторҳои давлатӣ ва байналхалқӣ, СММ, васоити ахбори омма ва созмонҳои ҷамъиятӣ баргузор шуд, ифтитоҳ гардид.

Машварати миллӣ таҳти ҳамраисии муовини Сарвазири Ҷумҳурии Тоҷикистон ва Ҳамоҳангсози Доимии СММ бо ҷалби фаъоли идораҳое ташкил шуд, ки чаҳор бахши ташаббуси ”Огоҳсозиҳои бармаҳал барои ҳама”-ро пеш мебарад.

Муовини Сарвазири Тоҷикистон, муҳтарам Сулаймон Зиёзода изҳор дошт, ки Ҷумҳурии Тоҷикистон ба тағйири иқлим, коҳиш додани хатари офатҳои табиӣ аҳамият дода, даъвати Дабири кулли СММ-ро вобаста ба муҳофизати ҳар як шахс тавассути системаҳои огоҳсозии бармаҳал дастгирӣ менамояд. Ӯ ҳамчунин зикр кард: *«Ҳамоҳангсозии фаъолиятҳои бахшҳои гуногун ва ҷонибҳои манфиатдор, ҷалби ҷомеаҳои зери хатар, мавҷудияти муҳити мусоиди институтсионалӣ ва қонунгузорӣ, тақсими дақиқи нақшҳо ва масъулиятҳо - ҳамаи инҳо барои эҷоди системаҳои муассир ва давомдори огоҳсозии бармаҳал зарур мебошанд».*

Ҳамоҳангсози доимии СММ хонум Парвати Рамасвами зикр кард, ки роҳандозии “Огоҳсозиҳои бармаҳал барои ҳама” қадами муҳими ҳаётӣ дар муҳофизати ҳаёти инсонҳо ва воситаҳои рӯзгузаронии ҷомеаҳои Тоҷикистон аз таъсири тағйирёбии иқлим ва дигар хатарҳомебошад ва илова кард, ки *«руйкарди фарогирии ҳамаи ҷомеа бо ҷалби ҳамаи ҷонибҳои манфиатдор, аз ҷумла ҷомеаи шаҳрвандӣ ва бахши хусусӣ, барои тақвият ва нигоҳдории хидматрасониҳои огоҳсозии бармаҳал дар кишвар аҳамияти ҳаётӣ доранд».*

Намояндагони вазоратҳои дахлдор, идораҳои давлатӣ ва шарикони рушд пешрафтҳои ҷориро дар самти татбиқи системаҳои огоҳсозии бармаҳал дар Тоҷикистон муаррифӣ карданд. Онҳо ба таври дастаҷамъӣ мушкилотро муайян намуданд ва стратегияҳоро барои васеъ кардани фарогирӣ, ҳамгироӣ ва самаранокии системаҳои огоҳсозии бармаҳал афзалиятбандӣ карданд.

Иштироккунандагон инчунин дар мубоҳисаҳои техникӣ дар бораи харитасозии аввалия ва машқи таҳлили ҳамаҷонибаи холигоҳҳо, бо дарназардошти арзёбиҳои пешин, муайян кардани камбудиҳои муҳим ва ниёзҳои афзалиятдор барои дастгирии чаҳор бахш иштирок карданд. Иштироккунандагон дар бораи механизми ҳамоҳангсозӣ ва таҳияи нақшаи амал барои қадамҳои оянда дар татбиқи ташаббус ба мувофиқа расиданд.

Дар Тоҷикистон мунтазам хатарҳои табиӣ ба монанди тармафароӣ, заминҷунбӣ, обхезӣ, селобҳои лойолуд, лағжиши замин рӯй медиҳанд ва таъсири тағйирёбии иқлим афзоиш меёбад. Ташаббуси "Огоҳсозиҳои бармаҳал барои ҳама" муқовимати такмилёфтаро ба чунин хатарҳо дар Тоҷикистон эҷод намуда, чаҳор бахши ба ҳам алоқамандро дастгирӣ мекунад: дониш ва идоракунии хатари офатҳо табиӣ; кашф, мушоҳида, мониторинг, таҳлил ва пешгӯӣ; паҳн кардани маълумот ва иртибот оиди огоҳӣ; қобилиятҳо барои омодагӣ ва вокуниш.

Дар саросари ҷаҳон сеяки шаҳрвандон то ҳол бо системаҳои огоҳии бармаҳал фаро гирифта нашудаанд. Нақшаи амали Ташаббуси огоҳсозиҳои бармаҳал барои ҳама дар конфронси СММ вобаста ба тағйирёбии иқлим дар Миср, дар моҳи ноябри соли 2022 ҷиҳати сармоягузории оянда дар самти дониш, мушоҳидаҳо ва пешгӯӣ, омодагӣ, вокуниш ва коммуникатсия вобаста ба хатари офатҳо барои огоҳсозиҳои бармаҳал ҳамроҳ бо афзалитҳои махсуси марбут ба ҷомеаҳои осебпазир роҳандозӣ шуд.

Ташаббуси “Огоҳсозиҳои бармаҳал барои ҳама” ба кӯшишҳои ҷаҳонӣ барои кафолат додани системаҳои огоҳсозии бармаҳал даъват мекунад ки муҳофизати ҳар як инсонро дар рӯи замин то соли 2027 фаро мегирад. Системаҳои огоҳсозии бармаҳал, ки тавассути иқдомҳои омодагӣ ва бармаҳал дастгирӣ меёбанд, ҳамчун иқдоми собитшуда, самарабахш ва иҷрошаванда барои паст кардани хатари офатҳо ва мутобиқшавӣ ба иқлим мебошанд, ки ҳаёти инсонро наҷот медиҳад ва бозгашти даҳкаратаи сармоягузориро таъмин мекунад. Бо вуҷуди ин, дар системаҳои огоҳсозии бармаҳал дар саросари ҷаҳон камбудиҳои назаррас боқӣ мемонанд, махсусан вақте ки амалҳои фаврӣ дар асоси хатар заруранд.

Идораҳое, ки чаҳор бахши ташаббуси ”Огоҳсозиҳои бармаҳал барои ҳама”-ро пеш мебарад:

* Дафтари СММ барои паст кардани сатҳи офатҳо (UNDRR)
* Созмони ҷаҳонии обуҳавошиносӣ (WMO)
* Иттиҳоди байналмилалии телекоммуникатсия (ITU)
* Федератсияи байналмилалии салиби сурх ва ҷамъиятҳои ҳилоли аҳмар (IFRC)